Russland: Et «konstruktivt» forsvarsmøte mellom Norge og Russland

MOSKVA (Aftenposten): Det norske forsvarsdepartementet gjenopptok fredag møter med Russland i Moskva på høyt militært nivå.

Det russiske forsvarsdepartementet beskriver det første forsvarsmøtet mellom Norge og Russland på fem år som «konstruktivt». Det russiske forsvarsdepartementet

2. feb. 2018 19:00 Sist oppdatert 4. februar 2018

Russiske militære under en mønstring i forbindelse med store militærøvelsen Zapad. I dag møter for første på fem år norske og russiske forsvarstopper etter at Norge frøs de bilaterale forbindelse på grunn av Russlands annektering av Krim. VASILY FEDOSENKO /REUTERS

Sist det var møter mellom øverste ledelse for forsvarsdepartementene i Norge og Russland, er helt tilbake i 2013.

Russlands annektering av Krim og krigen i Ukraina førte til daværende forsvarsminister Ine Marie Søreide Eriksen stoppet alle bilaterale militære aktiviteter med Russland.

Det eneste som ble beholdt, var kyst-, rednings- og grensevaktsamarbeid.

Nå er Norge et av de første NATO-landene som reiser til Moskva for å ha denne typen samtaler på høyt militært nivå.

Tidligere har både tyskere og briter gjort det samme.

Russiske stridsvogner under militærøvelsen Zapad, hvor store militærstyrker ble forflyttet til grenseområdene mot Norge på kort tid. Ivan Sekretarev / TT / NTB scanpix

Norge vil ha direkte kontakt igjen

Forsvarsmøtet i Moskva mellom Norge og Russland betegnes som «gjensidig informasjonsutveksling» for å unngå unødvendig spenning.

Bak ligger imidlertid en bekymring for at det skal oppstå misforståelser langs grensen.

Spenningsnivået har økt i nord, og både Russland og Norge har rustet opp.

Selv om Norge ikke har registrert russiske krenkelser av norsk territorium, opptrer russiske jager- og bombefly oftere langs grensen og mer offensivt enn tidligere.

Fra norsk side ble den norske delegasjonen ledet av ekspedisjonssjef Henning Vaglum i sikkerhetspolitisk avdeling.

I det russiske forsvarsdepartementet møtte nordmennene sjefene i internasjonal avdeling på generalmajor-nivå.

Russiske missilsystemer avfyres under øvelsen Zapad i høst. Bildene er fra Luzhskij-området utenfor St. Petersburg. Ivan Sekretarev / TT / NTB scanpix

Historisk stor militærøvelse i Norge

Det russiske forsvarsdepartementet beskriver møtet på denne måten: «Møtet fant sted på en konstruktiv måte. Sidene ble enige om å fortsette kontakten.»

Ifølge russerne diskuterte partene både regional og internasjonal sikkerhet samt situasjonen i Syria.

Fra norsk side ble det gjort klart at det ikke er aktuelt å gjenoppta forsvarssamarbeidet med Russland som ble suspendert i 2014 på grunn av Russlands folkerettsstridige handlinger i Ukraina, skriver Forsvarsdepartementet i en pressemelding lørdag.

Et av hovedtemaene i møtet var gigant-øvelsen som NATO skal ha i Norge til høsten.

Det er den største militærøvelsen i Norge siden Sovjetunionens oppløsning med over 35.000 mann.

I høst gjennomførte Russland den store Zapad-øvelsen, hvor store troppestyrker ble forflyttet til Kola nær norskegrensen.

Den store militære øvelsen i Norge fremstilles i Kremls propaganda på russiske TV-kanaler om et bevis på at Russland er omringet av fiender.

Frode Berg-saken ikke et tema

Fredagens møte hadde ifølge Forsvarsdepartementet ikke noe å gjøre med saken til den spion-anklagede nordmannen Frode Berg.

Møtet har vært planlagt siden i sommer.

Den norske forsvarsdelegasjonen bor på samme hotell Metropol som Berg bodde på. Den 62-år gamle pensjonisten ble arrestert på gaten rett utenfor hotellet hvor den norske forsvarsdelegasjonen bor.

Ifølge den russiske sikkerhetstjenesten FSB var Berg involvert i spionasje på Russland for den norske militære etterretningstjenesten, som er underlagt nettopp Forsvarsdepartementet.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding